РЕГЛАМЕНТ (ЕО) № 473/2008 НА КОМИСИЯТА
от 29 май 2008 година
за изменение на Регламент (ЕО) № 2037/2000 на Европейския парламент и на Съвета, по отношение на уточняване на кодове по Комбинираната номенклатура за някои вещества, които разрушават озоновия слой, и смеси, съдържащи вещества, които разрушават озоновия слой
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2037/2000 на Европейския парламент и на Съвета от 29 юни 2000 г. относно вещества, които разрушават озоновия слой (1), и по-специално член 6, параграф 5 от него,
като има предвид, че:
(1)
В Комбинираната номенклатура за 2007 г., определена с Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (2), изменен с Регламент (ЕО) № 1214/2007 на Комисията (3), бяха променени кодовете от Комбинираната номенклатура (кодовете по КН) за някои продукти.
(2)
В приложение IV към Регламент (ЕО) № 2037/2000 относно вещества, които разрушават озоновия слой и смеси, съдържащи вещества, които разрушават озоновия слой, има позоваване на някои от тези кодове по КН, изменени с Регламент (ЕО) № 1214/2007. Вследствие на това е необходимо горепосоченото приложение да бъде коригирано. С оглед на многобройните промени, които следва да се направят, за по-голяма яснота е целесъобразно горепосоченото приложение да бъде заменено в неговата цялост.
(3)
Следователно Регламент (ЕО) № 2037/2000 следва да бъде съответно изменен.
(4)
Тъй като Регламент (ЕО) № 1214/2007 е в сила от 1 януари 2008 г., настоящият регламент следва да се прилага от същата дата.
(5)
Мерките, предвидени в настоящия регламент, са в съответствие със становището на комитета, учреден по силата на член 18, параграф 1 от Регламент (ЕО) № 2037/2000,
ПРИЕ НАСТОЯЩИЯ РЕГЛАМЕНТ:
Член 1
Приложение IV към Регламент (ЕО) № 2037/2000 се заменя с текста, даден в приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 януари 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 май 2008 година.